Gălățeanul care i-a dus bere lui Dragnea a ajuns în America, după ce a pierdut un pariu și cu Trump

Ghinioanele se țin lanț de Bogdan Lungu, taximetristul din Galați care a pierdut un pariu pe Facebook cu Liviu Dragnea. El a plecat acum tocmai în Statele Unite, după ce a pierdut un pariu și cu Donald Trump, căruia i-a zis că-i duce personal o navetă de bere dacă are curaj să scoată SUA din tratatul nuclear cu Iran. ”Te aștept cu naveta de bere la Casa Albă”, a răspuns pe Twitter președintele american, imediat ce, întărâtat de taximetristul gălățean, a anunțat într-o conferință de presă că se retrage din înțelegerea cu Teheranul.

”Sincer, nu mă așteptam”, declară surprins Bogdan Lungu. ”Am crezut că n-o să aibă tupeul să revoce tratatul și să reinstituie sancțiuni economice contra Iranului, dar iată că m-am înșelat. Se pare că oamenii sunt în stare de orice în ziua de azi pentru o navetă de bere, mai ales dacă-s faliți, ca Donald Trump.”

După ce a livrat naveta de bere la Casa Albă, gălățeanul spune că s-a lecuit și că nu mai vrea să pună și alte pariuri. Prietenii îl îndeamnă totuși să-i lanseze o provocare și Vioricăi Dăncilă: pe o navetă de fixativ că nu știe să-și scrie propria semnătură sub un document în care-și anunță demisia.